[image: image1.png]



ŠAKIŲ RAJONO SAVIVALDYBĖS  TARYBA

SPRENDIMAS

DĖL SAVIVALDYBĖS MERO 2007 METŲ VEIKLOS ATASKAITOS
2008 m. kovo 27 d. Nr.T-56
Šakiai


Savivaldybės taryba, vadovaudamasi Lietuvos Respublikos vietos savivaldos įstatymo (Žin., 1994, Nr.55-1049; 2000, Nr.91-2832) 21 str. 5 d.  ir savivaldybės tarybos 2007 m. rugsėjo 20 d. sprendimu Nr.T-206 patvirtinto savivaldybės tarybos veiklos reglamento 81.35.1 bei 206 p., nusprendžia,


pritarti savivaldybės mero 2007 metų veiklos ataskaitai (pridedama).

Meras 





Juozas Bertašius

RAJONO SAVIVALDYBĖS MERO 2007 METŲ VEIKLOS ATASKAITOS


Vadovaudamasis Lietuvos Respublikos  Vietos savivaldos įstatymo ir savivaldybės tarybos veiklos reglamento nuostatomis vieną kartą per metus atsiskaityti tarybai, teikiu savo veiklos 2007 metais ataskaitą. Šių metų ataskaitos pozicija svarbi man asmeniškai tuo, jog tai yra mano darbo antrojoje kadencijoje pradžios ir drauge su Jumis, gerbiami tarybos nariai, jau nuveiktų ir dar tik suplanuotų darbų ataskaita. Mūsų bendrą darbą drįsčiau vadinti pakankamai sklandžiu, darniu ir produktyviu. 


2007 metais savivaldybės taryba posėdžiavo 9 kartus. Tarybos posėdžių metu buvo priimti 329 sprendimai. Planuojant savivaldybės tarybos veiklą, sudarant tarybos posėdžių darbotvarkes ir teikiant sprendimų projektus, buvo siekiama užtikrinti įstatymais savivaldybėms numatytų funkcijų vykdymą ir kokybišką paslaugų teikimą rajono bendruomenės nariams, o taip pat įstatymų ir Vyriausybės nutarimų vykdymą. Nenorėčiau plačiau analizuoti pačios tarybos darbo, kadangi šiais metais pirmą kartą yra pateikiama savivaldybės tarybos 2007 metų darbo ataskaita ir joje yra nemažai statistinės informacijos apie prabėgusius tarybos darbo metus, tačiau negaliu keliais žodžiais neaptarti tarybos, kurios veiklą pagal Vietos savivaldos įstatymą merui pavesta planuoti, kurios priimtus spendimus pavesta pasirašyti, vaidmens ir rinkėjų pasitikėjimo mandatą           gavusių - tarybos narių gebėjimo atstovauti žmones. Visų tarybos narių darbą vertinu gana teigiamai ir visuomenei atsakingai pateikiu tokią savo poziciją. 


Praėjusių metų pavasarį po rinkimų susiformavo nauja taryba ir nauja dauguma. Ne iš karto prasidėjo darnus ir profesionalus darbas, tačiau per gana trumpą laiką, vieniems kitus pažinus, pavyko rasti bendrą kalbą ir nustatyti bendrus siekius rajono žmonių labui.  Reikėtų pripažinti, kad kai kurie iškelti sau uždaviniai nebuvo ir tebėra nelengvi, bet juos sprendžiant, palaiko ir į priekį stumia svarbus žinojimas, kad tai bus labai naudinga žmonėms, jų laukiama, o kai kas ir visai netikėta. Tarybos ir jos komitetų posėdžiuose 2007 metais dalyvavo beveik absoliuti tarybos narių dauguma. Tai rodo teisingą savo pareigos suvokimą. Komitetų posėdžių metu niekada netrūko diskusijų, aiškinimųsi, klausimų ir net ginčų, kurių rezultatas kartais būdavo ir darnus sutarimas kai  kurių darbotvarkėje esančių klausimų tame posėdyje nenagrinėti. Gilus klausimų išanalizavimas komitetų posėdžių metu ir greitas sprendimų priėmimas tarybos posėdžių metu rodo tarybos narių brandą, juolab, kad nemaža dalis tarybos narių yra ne naujokai, turintys ne vienų metų darbo taryboje patirtį. Nors vis dėlto priekaištu išlieka, kaip ir ankstesniais metais, savarankiškos tarybos nario ar komiteto iniciatyvos klausimams rengti stygius. Norėtųsi ankstyvesnės pozicijos šioje srityje, nes tai parodytų kiekvieno Jūsų įžvalgą bendruomenės narių problemų ir jų sprendimų būdų rate. 


O dabar pamėginsiu peržvelgti pagrindinius praėjusių metų darbus.


Noriu pasakyti, jog, kaip ir ankstesniais metais, taip ir pastaraisiais, 2007 metais, man ir mano aplinkai pavyko išlaikyti darbo nuostatą – tarnauti visoms gyvenimo sferoms, neišskiriant ryškiu prioritetu vienų ir apleidžiant bei nesidomint kitais. Juk mūsų, kad ir nedideliame, bet labai gražiame, jaukiame, jau ir ne vieno svečio ar pravažiuojančio asmens tai pripažinusio, rajone ir mieste, verda įvairiapusiškas spalvingas gyvenimas, kurio pavydėti gali vėlgi ve vienas iš svetur atvykęs žmogus. Reikia tik patiems, pirmiausia, tai matyti, neužleisti gražių gyvenimo mūsų krašte tradicijų, žinoma, neužsimerkiant ir prieš problemas, kurių taip pat turime. 


Kad ir labai opi problema visoms gyvenimo sritims tapęs mažas gimstamumas stipriai koreguoja rajono vystymosi raidą, negalima sumenkinti požiūrio į Švietimo sistemą ir į nuo gyvenimo pradžios iki brandos per vis sudėtingesnes kliūtis turintį pereiti žmogų. Švietimo sistemoje jau taip yra pakankamai daug nuo mūsų nepriklausančių sunkumų, todėl mūsų sąžinės reikalas yra nors palengvinti tai ir tiek, kiek leidžia mūsų galimybės. 2007 metais laikėmės ir laikomės dabar nuostatos mokyklų ir skyrių nelikviduoti tol, kol juose yra vaikų (pagal leidžiamą vaikų skaičių klasėms komplektuoti). Žinodami, kad neišvengiamai mažėja ir mažės potencialių mokinių ir mažąsias Švietimo įstaigas likviduoti vis tiek reikės, stiprinome ir ateityje tos nuostatos turėtume laikytis, bazines, didžiąsias vidurines mokyklas. Todėl praėjusiais metais buvo renovuotos ir rugsėjo 1-ąją dieną duris atvėrė Gelgaudiškio ir Lukšių V.Grybo vidurinės mokyklos, į kurių remontą 580 ir atitinkamai 740 tūkstančių litų investavo rajono savivaldybė. Kidulių pagrindinėje mokykloje buvo įrengti 150 tūkstančių litų pareikalavę sanitariniai mazgai. Rodos visai kitomis galimybėmis padėti pagalbos reikalingam žmogui nušvito po remonto Psichologinės pedagoginės tarnybos patalpos. Smulkesni ar kiek didesni remontai ar pertvarkymai palietė ir kitas Švietimo įstaigas. Dideliu rūpesčiu jau nuo 2007 metų pakibo ir nesiliauja juo būti Šakių miesto mokyklų ateities reikalai. Jų pertvarkos ir vėlgi reikalauja grėsmingu jau tampantis mažas gimstamumas. 


Pereinu prie papildomo ugdymo įstaigų. Savęs realizavimo jaunas žmogus ieško sporto ir kultūros baruose. Džiugu matyti Šakių krašto vaikus, šokančius, dainuojančius, vaidinančius, sportuojančius ne tik Lietuvos, bet jau ir kai kurių Europos šalių erdvėse, nekalbant apie dažną jų pasirodymą namų salėse ir scenose, kurios akivaizdžiai jaunimo poreikiams  tapo per siauros ir per mažos. Kai taip liūdnai ir dideliais skaičiais tenka kalbėti kriminogeninei padėčiai apibūdinti, negalima nesidžiaugti dideliais skaičiais ir siekiais kultūros ir sportinėje veikloje. Didžiulį malonumą pajunti net iš Lietuvos kultūros profesionalų išgirdęs posakį „Šakių žiūrovas gurmaniškas“. Taip, jis jau  turi savo krašto gilių tradicijų ir  jų puoselėtojų išugdytą skonį, kurį toliau lavina jaunimas. Nenorėčiau šioje vietoje išvysti skeptiškų šypsenų Jūsų veiduose – tik norėčiau patarti mažiau besilankantiems renginiuose, čia apsilankyti. Neilgai trukus, mūsų nuomonės sutaptų. Todėl visiškai suprantamos tapo nenuilstančios mano paties asmeniškai ir administracijos atskirų tarnautojų pastangos neleisti užkonservuoti jau statomo ir šiemet rudenį duris žadančio atverti Jaunimo kūrybos ir sporto centro darbų. Šitokio objekto  statyba dabartiniu laikotarpiu, tikriausiai pritarsite man, yra vienas sunkesnių mano paties išsikeltų uždavinių sau. Tačiau tikiu šio darbo rezultatų sėkme. Nenorėčiau, kad tai būtų laikoma pasigyrimu, tačiau rasti galimybę užsitikrinti finansavimą, kad centro statybos darbai būtų tęsiami, nebuvo lengva. Vietoj žadėtų 100 tūkst. litų Valstybės iždo pinigų pavyko gauti 3 mln. litų. Darbai vyksta. Dėkoju Jums visiems, padėjusiems ir supratusiems, kad Šakiai verti turėti modernų įvairiapusiškai veiklai pritaikytą objektą. Šiame centre esanti pagrindinė didžioji salė galės būti pritaikyta, panaudojant specialią scenos įrangą, kultūros renginiams, bet pagrindinė jos paskirtis – padorios, tinkamos sąlygos sportuoti ir varžytis. o sportuoti ir varžytis norinčių Šakių rajone yra labai daug įvairiose šakose. Kasmet sporto reikmėms savivaldybės taryba skiria vis daugiau lėšų. Vien per Švietimo ir sporto skyrių 2007 metais sportininkams skirta 60 tūkst. litų.

Kiekvieną didesnį sportinį pasiekimą esu linkęs paskatinti, nes esu giliai įsitikinęs , kad kiekvienas jų respublikiniame lygmenyje yra dėmesio atkreipimas į Šakius, priminimas Lietuvai, kad mažas provincijos miestelis yra ryškus, nors ir pasienio  taškelis, šalies žemėlapyje. Tam tikslui skiriu ir asmenines lėšas. Esu įsteigęs Futbolo, Rankų lenkikų, Seniūnijų spartakiados laimėjimų taures. 


Mėginsiu dabar grįžti prie jau iš dalies šioje ataskaitoje paminėtos kultūros sferos. Kasmet vis labiau džiaugiamės tuo, kuo Europos šalių, kurių dabar, beje  oficialia seserimi esame, žmonės net nepamąstytų džiaugtis – tai būtų taip natūralu kultūros centruose turėti patrauklų akiai salės ar žiūrovų   kėdžių  vaizdą, šilumą skleidžiančius radiatorius, o ką jau kalbėti apie sanitarinius taškus? Mes kol kas džiaugiamės, kad žingsnelis  po žingsnelio galime tai susitvarkyti ar įsigyti. Smagu dėl to, kad jau man pačiam dirbant mero pareigose, vaizdas su Jūsų visų, gerbiami tarybos nariai, pagalba iš esmės pasikeitė. O ir verta buvo! 2007 metais rajono meno mėgėjai, kurių repeticijoms būtinos jaukios kultūros namų salės, atsidėkojo mums pasiekimais ir laimėjimais savo kategorijose -  dainų, šokių konkursuose, cirko festivaliuose. Žinoma, mes irgi turime dėkoti jiems už tai, kad jie tampa traukos centrais, link kurių eina žmonės pasidžiaugti, pasigrožėti ir pailsėti. Tik turime patys norėti pamatyti tai, kas gražu, arba patys padaryti dar gražiau. Įvertindami etatinių kultūros darbuotojų darbą už nedidelį darbo užmokestį, 2007 metais atlyginimus padidinome 20 proc. O meno mėgėjai, kurie po savo tiesioginių darbų dar bėga į vakarines repeticijas, už savo krašto reprezentavimą taip pat daugiau ar mažiau − pagal galimybes skatinami. Atvirai pasakysiu − kartais žmonėms pamaloninti ir paskatinti biudžeto fondai būna per maži. Ieškome galimybių kitur, o kartais su malonumu tai darau asmeninėmis savo lėšomis.


Nors labai sunkiai, tačiau šioje srityje lengva nėra nei vienoje savivaldybėje, rūpinamės ir paveldo objektais. Žymusis mūsų Zyplių dvaras, nors ir žinomas jau daug kam Lietuvoje, šaukte šaukia didelių ir labai didelių investicijų, nes senų istorinių objektų restauravimas, atstatymas − tai be galo dideliems pinigams imlus objektas. Tačiau praėjusiais metais vis dėlto iš savivaldybės biudžeto buvo skirta Zypliams 100 tūkst. litų. Prašiau ir prašysiu Jūsų supratimo ir šiemet − paveldą saugoti reikia. O tai labai brangu. 


Baigdamas mintis apie kultūrą, sakau, mylėkime Šakių kultūrą, puoselėkime ją, nes šiandieninei jai senoj senoj praeity pagrindus padėjo niekada iš moksleiviškų vadovėlių puslapių neišeisiantys  J.Jablonskis ir V.Kudirka, P.Vaičaitis  ir A.Tatarė...


Dabar norėčiau pakalbėti apie liūdną, taip pat labai didelių finansinių sprendimų reikalaujančią sferą − socialinę rūpybą ir pagalbą. 


Savivaldybės užduotis − socialinių garantijų užtikrinimas pirmiausia  tiems, kurie ne visada gali pasirūpinti savimi: bedarbiams, invalidams, daugiavaikėms šeimoms, vaikams, netekusiems tėvų globos, jaunoms šeimoms, vienišoms motinoms, pensininkams, jaunimui.


Siekdama suteikti minimalias socialines garantijas kiekvienam gyventojui, kuris tam tikrais atvejais nepajėgia pasirūpinti savimi ar savo šeima, savivaldybė mokėjo vienkartines pašalpas. Jų 2007 metais išmokėta 350 tūkst. litų.


Žinome seną laiko patikrintą išsireiškimą − „meškos paslauga“. Jis tinka tada, kai kalbame apie bendrą valstybės politiką pašalpomis padėti pragyventi piliečiams, kurie, dažnai tenka pripažinti, ne tik neieško darbo, o ir turimo nedirba ar jį praranda, bet ir gautą pašalpą panaudoja visiškai negatyviems poreikiams patenkinti. Ir taip mes jau keletą metų prieš akis matome didėjantį būrį savo bendruomeniečių, kurie nuolat, žinodami savo teises, reikalauja paramos ir pagalbos, o padėti kartais ir ranka nekyla, kai stovi šalia dirbantis, bet kartais mažesnes pajamas gaunantis žmogus, kuriam padėti nenurodo nei vienas įstatymo ar nutarimo punktas. 2007 metais visi drauge įsteigėme Socialinių paslaugų centrą. Tikėjomės akivaizdaus situacijos socialinės sferoje pasikeitimo. Nenusivylėme, tačiau dar kartą įsitikinome − sunku, dar labai sunku šiame bare sukurti bent kiek akivaizdesnę gerovę. O socialinės rizikos šeimų gyvenimo būdas dar augina vieną grėsmę − neišvengiamai perteikti savo požiūrį į gyvenimą ir vaikams. Todėl pagalbą šioje sferoje stengiamės teikti per platesnio bendravimo, susibūrimo vietas − socialinių paslaugų, dienos centrus, kur žmonės gali gauti ne tik būtiną paslaugą, pagalbą, bet ir bendrauti, dalyvauti šventėse, organizuoti pokalbius ar renginius ir bent taip įsilieti į kuo normalesnį bendruomenės gyvenimą, kuris skatintų požiūrio pasikeitimą. Drauge su Jumis 2007 metais skyrėme 50 tūkst. litų Dienos centro Griškabūdyje statybai, padėjome finansuoti ir išlaikyti Kudirkos Naumiesčio ir Lukšių dienos centrus. Socialinėms problemoms spręsti visos seniūnijos 2007 metais aprūpintos transporto priemonėmis. 


Praėjusiais metais savivaldybė finansavo ES paramos per Karitą sandėlių išlaikymą. Ankstesniais metais įsirengtos saugyklos labdarai pasitarnavo ir 2007 metais. 


2007 metais rėmėme rajono žmonių su negalia draugiją ir sąjungą. Tai taip pat didelę reikšmę šių žmonių bendravimui turintys susibūrimai, kuriuose sprendžiami ir sveikatos, ir socialiniai, ir kultūriniai klausimai. Negalima tokioms organizacijoms nepadėti. 


Palengva pereinu prie sveikatos apsaugos, kurios visa sistema − taip pat didelė ir tinkama terpė rajono gyventojų, kaip ir visų Lietuvos piliečių, nepasitenkinimui pasireikšti. Taigi čia vėl sritis, kurioje savivaldybė, nors ir tiesiogiai neprivalėdama tvarkyti ir spręsti problemų, negali likti ir nelieka nuošalėje. 2007 metais buvo įrengtos naujos patalpos felčeriniam punktui Siesartėnų pagrindinėje mokykloje, skirtos lėšos Griškabūdžio ambulatorijos remontui, buvo skirta 250 tūkst. litų Kidulių ambulatorijos pastato rekonstrukcijai, tačiau, tenka apgailestauti − lėšos kol kas neįsisavintos. 50 tūkst. litų skirta viešosios įstaigos Šakių pirminės asmens sveikatos priežiūros centrui. Šaligatviui trinkelėmis nuo „Žiburio“ gimnazijos iki viešosios įstaigos Šakių ligoninės iškloti ir automobilių stovėjimo aikštelei išasfaltuoti buvo skirta 246 tūkst. litų. 


Žemdirbiško rajono vardo pateisinimas nėra lengvas uždavinys. Vien tai, kad rajone pagrindinė gamyba yra žemės ūkio gamyba, dar neužtikrina pasididžiavimo tuo vardu. Reikia daug ir gerai dirbti žemdirbiui ir su žemdirbiu, kad būtų užtikrinta to darbo kokybė ir rezultatas. Registre yra įregistruota apie 5000 žemės ūkio valdų, 11 žemės ūkio bendrovių ir panašių subjektų, užsiimančių ūkine veikla. Ir visi juose dirbantys savininkai turi pasiruošti šiandieninei darbo ir produkcijos realizavimo rinkai, kad galėtų jaustis lygiaverčiais partneriais diskusijose su Europos šalių specialistais. Tiek ūkininkai, tiek žemės ūkio bendrovės ūkius modernizuoja nuosavomis, paskolų ar ES struktūrinių fondų lėšomis. Kad pastarąsias gauti, reikia daug ir kvalifikuotai dirbti ir mokytis. Žemdirbiui, kad ir labai nemažai praprususiam, reikia dar pakankamai daug ir didelės paramos. Todėl visada, taip pat ir 2007 metais, padėjau ir padėsiu, tarpininkavau ir ateityje to neišsižadu, Vyriausybėje, Žemės ūkio ministerijoje, Nacionalinėje mokėjimo agentūroje, Lietuvos savivaldybių asociacijoje, siekdamas sužinoti daugiau pats ir perduoti žinias žemdirbiui. Juo labiau, kad mano pareigos Lietuvos savivaldybių asociacijos valdyboje (narys) ir Žemės valdymo ir kaimo reikalų komitete (pirmininko pavaduotojas) tarsi ir įpareigoja aiškintis, spręsti ir padėti.


Nemažai pastangų ir laiko teko skirti, dabar jau smagu kalbėti, Marijampolės profesinio rengimo centro Kudirkos Naumiesčio skyriaus bazės išplėtimui. Tai labai svarbus objektas − juk jame gyvenimui ruošiamas ne tik  kvalifikuotas žemdirbys, bet ir kitų sričių specialistai. 


Gamybinė-ūkinė 2007 metų veikla. Ji sudėtinga, apima daug problemų, kurias spręsti, kaip žinia, taip pat nelengva. Didžiausias sunkumas − tai vietinės reikšmės keliai, kuriais naudojasi ūkininkai ir kiti subjektai. Kelių būklė bloga, nes pastaraisiais metais nuolat merkiantys lietūs juos išplauna, o remontams lėšų, žinoma, stinga. 2007 metais kelių priežiūrai ir plėtrai turėjome 2,8 mln. litų. Didžioji jų dalis buvo skirta seniūnijoms žvyrkelių remonto ir priežiūros darbams atlikti. Praėjusiais metais atlikome darbų ir valstybinės reikšmės keliuose: užbaigtas kelio asfaltavimas iki Žvirgždaičių (apie 2 km.), asfaltuota  atkarpa Prūseliai – Šakiai bei atkarpa Valenčiūnai – Pieščiai. Nutiesti pėsčiųjų takai Briedžių gyvenvietėje ir iki Šilgalių sodų. Įrengtas gatvių apšvietimas Turčinų ir Panovių gyvenvietėse, Šakiuose, Beržų g. ir Griškabūdyje, Skelčio g.


Taigi čia ką tik  aptarti žemės ūkio, gamybos ir įvairūs ūkio reikalai − tai sritys, kuriose yra labai daug problemų, kurias spręsti būtina, bet itin sudėtinga dėl finansinio nepritekliaus.


Kaip ir kiekvienais metais, taip ir praėjusiais 2007 m., nepasitraukė nuo mūsų būtinybė ir poreikis dotuoti uždarąsias akcines bendroves. Biudžeto galimybės labai ribotos, tačiau pagalba žmonėms, gaunantiems paslaugą iš šių bendrovių, yra būtina.


Verta būtų pasidžiaugti, jog Nemuno vidurupio baseino projekto darbai realiai ir senokai vykdomi. Šiame darbe iškilę ir, manoma, pataisomi nesklandumai bus išspęsti apie 2008 m. vidurį. Gaunami priekaištai nors ir neturėtų būti nukreipti į mus, vis dėlto pagrįsti.


Verslas Šakių rajone yra sudėtinga sritis, kuriai pradėti turime tik minimalias galimybes. 2007 metais Verslo plėtros fondui skyrėme 60 tūkst. litų. Fondo teikiama parama – tai beprocentės paskolos pradedantiems verslininkams. Visada rėmiau ir remsiu žmonių iniciatyvas steigti naujus verslo objektus, visada rašytinėmis rekomendacijomis  pritariu ir linkiu sėkmės verslininkų projektuose. Su verslo žmonėmis, bendrovėmis ir ūkininkais savivaldybės santykiai puikūs. Geriausias to pavyzdys – parama ir pagalba visų švenčių ir renginių organizavimo metu. Tariu jiems gražiausią lietuvišką žodį „Ačiū“.  

Kaip ir kasmet, 2007 metais 15 tūkst. litų skyrėme mūsų ramybės sergėtojų – policijos darbuotojų veiklai, tai yra jų transporto išlaidoms finansuoti. Tuo stengiamės užtikrinti nors dalele daugiau saugumo mums visiems, kuris, deja, yra pažeidžiamas labai dideliais nusikalstamumo skaičiais. Tenka apgailestauti, bet jaunimo užimtumo ir jo nuorientavimo į normalią užklasinę veiklą problema opi. Jaunimas linkęs nusikalsti.


Tačiau kalbėdami apie jaunimą, turime ir kuo pasidžiaugti. Rajone daug gabių, rajoninės ir respublikinės pasiekiančių ir laiminčių žmonių. Norisi juos remti, skatinti. Todėl 2007 metais esame priėmę sprendimą dėl jaunimo politikos plėtros rajone. Šiame sprendime yra numatyta finansuoti jaunimo programas, bendruomenių iniciatyvų rėmimo programas ir kt. Belieka jiems palinkėti sėkmės ieškojimuose ir kuo brandesnės veiklos. 


Labai aktyvi rajone kaimo bendruomenių veikla. Visada skatinau ir skatinsiu žmones dalyvauti įvairiose veiklose ir tuo kurti gražesnį ir įdomesnį gyvenimą. O valdžios institucijoms nuo to yra tik lengviau ir geriau – tai yra tikroji savivaldos iniciatyva. Tam savivaldybėje turime  atskirą darbuotoją – jam pavesta kuruoti darbą su bendruomenėmis, jų projektinę veiklą. 


Keli žodžiai apie svarbiausią mūsų dokumentą – savivaldybės biudžetą.


2007 metais pajamų į biudžetą surinkta 68737,1 tūkt. litų arba biudžeto pajamų planas įvykdytas 100,3 proc. Savivaldybės renkamų pajamų planas viršytas 3550,2 tūkst. litų, tame skaičiuje pajamos iš gyventojų mokesčio viršytos 2724,5 tūkt. litų. Iš valstybės iždo nepervesta 3339,0 tūkst. litų.


Kiekvieną rytą nuo 7 val. iki tos minutės, kol buvau darbo patalpose, priėmiau žmones įvairiais jiems rūpimais klausimais. Padėjau spręsti, sprendžiau pats ar nukreipiau pas tuos, kurie gali padėti.


 Visus metus, kaip ir ankstesniais metais, dalyvavau visuose dalykiniuose ir proginiuose renginiuose visame rajone, kur tik buvau kviečiamas ar sužinojau apie renginį – tai mano darbo nuostata – matyti, girdėti, dalyvauti kuo daugiau diskusijose su žmonėmis. Nes dėl jų čia, šioje darbo vietoje ir pareigose esu, tikiu, kad ir Jūs tokių tikslų vedami, ėjote į tarybą.


Taip dirbu jau penkerius metus. Žmonės, leidę man dirbti antroje kadencijoje, suteikė teisę tokiais darbo principais ir metodais vadovautis ir ateityje. 


 Gerbiami tarybos nariai, savo ataskaitoje išsakiau ne viską, nes tai neįmanoma ir, manau, nereikia daryti (savivaldybės administracijos direktorius savo ataskaitoje plačiau išdėsto visą savivaldybės veiklą). Savo veiklos apžvalgoje norėjau tik pateikti pagrindines darbo mero pareigose nuostatas, pateikti taip, kaip suprantu tą veiklą aš. 


Nuoširdžiai dėkoju Jums visiems, gerbiami tarybos nariai, dirbusiems dar vienus metus drauge su manimi, nors tai buvo jau naujos kadencijos metai.


Dėkoju už supratimą, paramą ir vienodą tikslų supratimą. Mylėkime savo kraštą ir toliau. Jis gražus. Stenkimės tai puoselėti.


Pagarbiai,

Meras 





Juozas Bertašius

